謝丘伯已送酒芋
作者：陳藻
朝代：宋

paragraphs: 二劉兄弟雖可語，其如斛面已尖量。
天差一婦各監係，跬步不容越隄防。
羨餘置産晨夕忙，老夫押花亦歸疆。
縉紳意態生堂堂，苞苴來往堪嗟傷。
僕夫方遣邸音到，疾足追回他送將。
跏趺禪伯坐高堂，棒喝驚人宗旨揚。
東家小兒迪功郎，羞茶饋乳分名香。
先生方寸古書藏，有時夜半開晶光。
溫故知新滋味長，欲傳對面無承當。
蹲鴟三十新酒芳，忽然餉我非世常。
何以報之愧空囊，百尺竿頭與翺翔。
男牽女挽細君狂，不放逍遥隨老莊。